Naixito d'a Croacia austriaca, s'educó en Graz a on que estudeó incheniería electrica. En l'anyo 1881 se tresladó a Budapest ta treballar en una companyía de telegrafos estausunidense, tresladando-se a París a l'anyo siguient ta treballar en una d'as companyías d'Edison dita Continental Edison Company. Dimpués d'a muerte d'a suya mai encomenzó a treballar en a Edison Machine Works d'Estaus Unius, a on que realizó a suya mayor aportación: a teoría d'a corrient alterna en electricidat, pero Edison li robó bells inventos y investigacions a mas de pagar-li un salario prou baixo. Tesla deixó l'interpresa y en 1886 fundó a suya propia interpresa en Estaus Unius a on inventó o motor d'inducción, dimpués conoixió l'interpresario George Westinghouse que li compró os suyos inventos y patents y prencipió a treballar ta ell y a suya interpresa Westinghouse Electric a on desarrolló o sistema polifasico que li permitió portar a electricidat a grans distancias encomenzando así la dita Guerra d'as Corrients la CA (Corrient Alterna) de Tesla contra la CC (Corrient Continua) de Edison.